ষাটের দশকের শেষের দিকে কর্মজীবনের শুরুতে ইষ্টার্ন রিফাইনারীতে কর্মরত অবস্থায় কয়েকজন ফরাসী বিশেষজ্ঞের সঙ্গে কাজ করার সুযোগ হয়। তখনই কাজের সুবিধার্থে কিছুটা বাধ্য হয়ে কিছুটা শখের বসে বেশ কিছু ফরাসী শব্দ এবং বাক্য রপ্ত করি, যার বেশ কয়েকটা এখনো স্মৃতি থেকে একেবারেই মুছে যায়নি। কোমল, মিষ্টি এবং শ্রুতিমধুর ভাষা হিসেবে ফরাসী ভাষার সুনাম পৃথিবী-জোড়া। বলা হয়ে থাকে ফরাসীরা অত্যন্ত ভাষা-অভিমানী; নেহাত বাধ্য নাহলে জানা থাকা সত্ত্বেও ইংরেজি মুখেই আনবে না, বাইরে সুসম্পর্ক দৃশ্যমান হলেও বহু শতাব্দী ধরে ফরাসী আর ইংরেজদের চলমান ঝগড়া এখনো তলায় তলায় রয়েই গেছে।